Trump-saak gaan kloof tussen Amerikaners verder vergrootArgieffoto van Donald Trump (Foto: Eugene Hoshiko, AP) Die aankondiging dat ŉ jurie in Manhattan in New York besluit het dat die voormalige Amerikaanse president, Donald Trump, krimineel vervolg kan word, kan en gaan waarskynlik oor die volgende weke diepliggende politieke gevolge vir die VSA inhou. Polities gemotiveerde vervolging? Daar was baie min rede vir die kantoor van die staatsaanklaer in Manhattan, Alvin Bragg, om stappe te doen om Trump te vervolg, maar polities is die saak van groot belang en maak dit vir Bragg en ander progressiewe Demokrate sin. Selfs die Washington Post, ŉ koerant wat die afgelope paar jaar konsekwent krities teenoor Trump was, het ná die aankondiging die saak teen Trump as wankelrig en ŉ swak toetssaak beskryf. Regskenners stem feitlik deur die bank saam dat die saak ŉ baie beperkte kans staan om te slaag. Politieke ontleders is dit egter eens dat politieke kragte ŉ belangrike rol gespeel het in Bragg en sy kantoor se besluit om ŉ saak uit 2016 weer op te diep om vervolging teen Trump in te stel. In ŉ peiling deur Reuters stem 54% van Amerikaners daarmee saam dat die saak polities gedrewe is. Byna alle Demokrate meen dat dit Trump moet diskwalifiseer om weer as presidentskandidaat in ŉ verkiesing te staan, terwyl ŉ meerderheid van Republikeine die teenoorgestelde sê. Bragg is ŉ politieke aktivis en verteenwoordig ŉ groter wordende groepering van links-progressiewe staatsaanklaers in Amerikaanse stede wat met die hulp van George Soros en sy politieke organisasies as staatsaanklaers, regters, polisiehoofde en burgemeesters verkies word. Bragg is aan die einde van 2021 tot hoofstaatsaanklaer in Manhattan verkies en sy voorneme om Trump te vervolg, was ŉ sentrale deel van sy verkiesingsveldtog. Bragg is uitgesproke ten gunste van ŉ links-progressiewe regstelsel waarbinne mense wat by sogenaamde kleiner, minderwaardige misdrywe, insluitende prostitusie en die besit van sommige dwelmmiddels betrokke is, nie vervolg moet word nie. Sedert hy op 1 Januarie 2022 sy pligte as hoofstaatsaanklaer in Manhattan opgeneem het, is Bragg besig om ŉ saak teen Trump te probeer bou. Die saak Uiteindelik hou die saak waaroor Trump aangekla word verband met die betaling in 2016 deur sy eertydse prokureur aan ŉ porno-ster om oor ŉ beweerde verhouding tussen Trump en dié dame, Stormy Daniels, te swyg. Hoewel so ŉ betaling nie onwettig is nie, het die Trump-organisasie in 2017 presies dieselfde bedrag aan die prokureur oorbetaal en is dit in die maatskappy se boeke as regsdienste geboekstaaf. Trump was toe reeds president en daar is geen bewyse dat hy opdrag gegee het dat die betaling as sodanig geboekstaaf moet word nie. Die staat se enigste twee getuies is die voormalige Trump-prokureur, Michael Cohen, en Daniels self. Cohen het tot onlangs tronkstraf vir ŉ skuldigbevinding in ŉ korrupsiesaak uitgedien en word allerweë as ŉ twyfelagtige getuie beskou. Daniels se getuienis kan kwalik veel lig werp op hoe dit gebeur het dat Trump se maatskappy in 2017 geld aan Cohen vir regsdienste oorbetaal het. Daar is goeie rede waarom federale aanklaers reeds ŉ ruk gelede besluit het om nadat dit ondersoek is nie met vervolging in die saak voort te gaan nie. Hoe Bragg wetgewing in New York wil gebruik om die saak voor ŉ hof in Manhattan te bring, is ook onduidelik en die saak mag selfs deur ŉ regter uitgegooi word omdat Bragg en sy span dié saak, wat moontlik verband hou met wat as ŉ federale oortreding beskou kan word, voor ŉ deelstaat se hof wil bring vir beslissing. Vir Bragg en sy mede-politieke aktiviste in Manhatten strek die saak egter tot groot voordeel. Selfs sou die staat die saak verloor, moet die strafregtelike vervolging van Trump steeds ŉ politieke oorwinning vir Bragg verteenwoordig. Trump is nou die eerste voormalige Amerikaanse president wat ooit strafregtelik aangekla word. ŉ Verdieping van verdeling Terwyl Trump se steun onder Republikeine weens die saak versterk, eerder as verswak, lei die saak tot ŉ verdere verdieping in die afkeer vir Trump onder die Demokrate en ŉ groot deel van gematigde, voorstedelike kiesers. Dit verhoog dus Trump se kanse om volgende jaar as die Republikeine se presidentskandidaat aangewys te word, maar dit verklein sy kanse verder om weer as president verkies te word. Alle peilings dui tans daarop dat dit ŉ kop-aan-kop-stryd sal wees sou Trump en die huidige Amerikaanse president, Joe Biden, volgende jaar in November teen mekaar te staan moet kom. Slegs 1%- tot 2%-persent steun skei die twee kandidate tans. ŉ Verdere diskreditering van Trump onder gematigde kiesers, selfs al word die saak uitgegooi, speel dus steeds in die hande van die Demokrate en Biden. Volgens peilings wat die afgelope paar dae gedoen is, het die saak teen Trump sy steun onder Republikeine verder verstewig. Volgens die nuutste Fox News-peiling steun 54% van Republikeine vir Trump as presidentskandidaat, terwyl die goewerneur van Florida, Ron DeSantis, in die tweede plek is met 24%. Sedert dit twee weke gelede aan die lig gekom het dat Trump vervolg kan word, het sy steun onder Republikeine toegeneem. Trump se steun onder gematigde kiesers daal egter steeds. Polities gaan die saak teen Trump egter oor meer as net Trump se kanse om weer die VSA se president te word. Vir Bragg is dit ook van persoonlike belang. Bragg is iemand met groot politieke ambisie en die saak hou duidelik ook sterk daarmee verband. Hy het die afgelope paar dae ŉ ster onder die linkse aktivistiese vleuel van die Demokratiese Party geword. Sy kanse om binne die volgende paar jaar die burgemeester van New York, ŉ lid in die wetgewer van die deelstaat New York, prokureur-generaal van die deelstaat of selfs goewerneur te word, het danksy die saak wesenlik vergroot. In Manhattan, een van die mees links-progressiewe plekke in die hele VSA, is Bragg ŉ held. Terwyl kiesers in stede soos New York, Chicago, Seattle, Los Angeles en Boston feesvier oor Trump se vervolging, bevestig die saak vir miljoene Amerikaners in die voormalige geïndustrialiseerde “roesgordel” en in groot dele van die Amerikaanse suide en yl bevolkte sentrale deelstate, die aanslag van die stedelike elite op wat hulle as die leier van konserwatiewe, landelike Amerika bestempel. Die breek tussen die steeds meer progressiewe en linkse middestede en die meer konserwatiewe platteland word vererger deur die saak teen Trump. Trump het reeds verklaar dat die saak teen hom nie net ŉ saak teen hom as persoon is nie, maar eerder teen die politieke beweging wat hy lei. Hierdie beweging is die Amerika Eerste-beweging en verteenwoordig juis die meer proteksionistiese, anti-globalistiese, konserwatiewe platteland van die VSA. Die woede, afkeer en selfs haat wat dié twee Amerikas vir mekaar het, sal deur Trump se vervolging verder verdiep word. Terwyl dit voordeel vir Bragg mag inhou, stuur dit Amerika steeds gevaarlik nader aan die afgrond van interne konflik.